
PATVIRTINTA
Lietuvos Respublikos žemės ūkio ministro 2019 m. balandžio 2 d. įsakymu Nr. 3D-191
(Lietuvos Respublikos žemės ūkio ministro 2024 m. balandžio 26 d. įsakymo Nr. 3D- 341 redakcija)


INFORMACIJOS PAGAL LIETUVOS RESPUBLIKOS PRANEŠĖJŲ APSAUGOS ĮSTATYMĄ TEIKIMO ŽEMĖS ŪKIO MINISTERIJOJE TVARKOS APRAŠAS

I SKYRIUS
BENDROSIOS NUOSTATOS

1. Informacijos pagal Lietuvos Respublikos pranešėjų apsaugos įstatymą teikimo Žemės ūkio ministerijoje tvarkos aprašas (toliau – Aprašas) nustato informacijos apie Žemės ūkio ministerijoje (toliau – ministerija) ir akcinėse bendrovėse, kurių akcijos, suteikiančios daugiau kaip 1/2 balsų visuotiniame akcininkų susirinkime, nuosavybės teise priklauso valstybei ir kurių valdytoja yra Ministerija (toliau – bendrovė), galimai rengiamus, padarytus ar daromus pažeidimus teikimo, informacijos apie pažeidimus priėmimo ministerijoje veikiančiu vidiniu informacijos apie pažeidimus teikimo kanalu, jos vertinimo ir sprendimų priėmimo tvarką. 
2. Informacijos apie pažeidimus teikimo pagrindai, aplinkybės, kurioms esant gali būti teikiama informacija apie pažeidimus, nustatyti Lietuvos Respublikos pranešėjų apsaugos įstatyme (toliau – Įstatymas) ir Lietuvos Respublikos Vyriausybės 2018 m. lapkričio 14 d. nutarime Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (toliau – Nutarimas).
3. Ministerijoje gauta informacija apie pažeidimus priimama, registruojama, tiriama, nagrinėjama, perduodama kompetentingai institucijai ar pagal kompetenciją nagrinėti įgaliotai institucijai ir asmenų, teikiančių informaciją apie pažeidimą, apsaugos priemonės užtikrinamos vadovaujantis Įstatymu, kitais teisės aktais ir šiuo Aprašu.
4. Apraše vartojamos sąvokos:
4.1. Informaciją apie pažeidimą pateikiantis asmuo – fizinis asmuo, pateikiantis informaciją apie pažeidimą ministerijoje, bendrovėje, apie kurį sužinojo iš savo turimų ar turėtų tarnybos, darbo ar sutartinių (konsultavimo, rangos, subrangos, stažuotės, praktikos, savanoriškos veiklos ir pan.) santykių su ministerija, bendrove arba įdarbinimo ar kitų ikisutartinių santykių metu, taip pat informaciją apie pažeidimą pateikiantis savarankiškai dirbančio asmens statusą turintis asmuo, akcininkas ar asmuo, priklausantis ministerijos administraciniam, valdymo ar priežiūros organui, įskaitant vykdomųjų galių neturinčius narius, taip pat savanorius ir apmokamus ar neapmokamus stažuotojus, arba bet kuris fizinis asmuo, dirbantis prižiūrint ir vadovaujant rangovams, subrangovams ir (ar) tiekėjams.
4.2. Kompetentinga institucija – Lietuvos Respublikos prokuratūra, kuri pagal Įstatymą priima, pagal kompetenciją nagrinėja arba perduoda kitoms institucijoms nagrinėti pranešimus ar pateiktą informaciją apie pažeidimus, koordinuoja pranešėjų apsaugos ir pagalbos jiems pagal Įstatymą procesą.
4.3. Kompetentingas subjektas – ministerijos Korupcijos prevencijos ir vidaus tyrimų skyrius (toliau – KPVTS).
4.4. Pažeidimas – ministerijoje, bendrovėje, galbūt rengiama, daroma ar padaryta nusikalstama veika, administracinis nusižengimas, tarnybinis nusižengimas ar darbo pareigų pažeidimas, taip pat šiurkštus privalomų profesinės etikos normų pažeidimas ar kitas grėsmę viešajam interesui keliantis arba jį pažeidžiantis teisės pažeidimas, apie kuriuos informaciją apie pažeidimą pateikiantis asmuo sužino iš savo turimų ar turėtų tarnybos, darbo ar sutartinių santykių su ministerija, bendrove arba įdarbinimo ar kitų ikisutartinių santykių metu.
4.5. Vidinis informacijos apie pažeidimus teikimo kanalas (toliau – vidinis kanalas) – ministerijoje šiame Apraše nustatyta tvarka sukurta ir taikoma informacijos apie pažeidimus ministerijoje, bendrovėse teikimo, tyrimo ir asmens informavimo procedūra.
4.6. Kitos Apraše vartojamos sąvokos suprantamos taip, kaip jos apibrėžtos Įstatyme ir kituose pranešėjų apsaugą reglamentuojančiuose teisės aktuose.

II SKYRIUS
INFORMACIJOS APIE PAŽEIDIMUS TEIKIMAS

5. Informaciją apie pažeidimą pateikiantis asmuo turi teisę ją pateikti užpildydamas šio Aprašo 1 priede nurodytą  pranešimo apie pažeidimą formą „Pranešimas apie pažeidimą Žemės ūkio ministerijai“, parengtą vadovaujantis Nutarimu, arba apie pažeidimą pranešti laisvos formos pranešimu, kuriame turi būti pateikta Aprašo 7 punkte nurodyta informacija, pažymint, kad ši informacija teikiama vadovaujantis Įstatymu. Pranešimo apie pažeidimą formoje prašomi pateikti duomenys reikalingi informaciją apie pažeidimą pateikiančiam asmeniui identifikuoti, sprendžiant klausimą dėl pranešėjo statuso nustatymo.
6. Informaciją apie pažeidimą teikiantis asmuo ją gali pateikti vienu iš šių būdų:
6.1. tiesiogiai raštu kompetentingam subjektui (įteikiant į rankas);
6.2. atsiųsti informaciją elektroniniu paštu, adresu pranesk@zum.lt. 
7. Informaciją apie pažeidimą pateikiantis asmuo nurodo konkrečias faktines aplinkybes,  kas, kada, kokiu būdu ir kokį pažeidimą rengiasi daryti, daro ar padarė ir pan., sužinojimo apie pažeidimą datą ir aplinkybes, taip pat nurodo savo vardą, pavardę, asmens kodą arba gimimo datą, jeigu asmens kodo neturi, darbovietę, kitus kontaktinius duomenis (gyvenamosios vietos adresą arba el. pašto adresą) korespondencijai gauti ir kitus duomenis ryšiui palaikyti; jei įmanoma, pateikia rašytinius ar kitokius turimus duomenis, dokumentus ar informaciją, atskleidžiančią galimo pažeidimo požymius. Taip pat asmuo gali nurodyti, kaip ir kada su juo geriausia susisiekti. 
7¹. Asmuo informaciją apie pažeidimą gali pateikti anonimiškai, t. y. neatskleisdamas duomenų, pagal kuriuos galima nustatyti jo tapatybę:
7¹.1. Aprašo 6 punkte nurodytais būdais. Tokiu atveju:
[bookmark: n128a6e16c5c74b379b36b91aff800f4f]7¹.1.1. Įstatymo 8 straipsnyje nustatytos apsaugos, skatinimo ir pagalbos priemonės jam taikomos tais atvejais, kai jo tapatybė buvo atskleista ir būtina jį apsaugoti nuo neigiamo poveikio;
7¹.1.2. jis nėra informuojamas apie pateiktos informacijos apie pažeidimą nagrinėjimo eigą, rezultatus, priimtą sprendimą;
7¹.2. užpildęs elektroninę pranešimo formą, kuri skelbiama ministerijos interneto svetainės skiltyje „Vidinis kanalas“. Tokiu atveju pranešimas gaunamas „Pasitikėjimo linijos“ elektroninio pašto dėžutėje ir nagrinėjamas Lietuvos Respublikos žemės ūkio ministerijos „Pasitikėjimo linijos“ tvarkos aprašo, patvirtinto Lietuvos Respublikos žemės ūkio ministro 2017 m. lapkričio 16 d. įsakymu Nr. 3D-733 „Dėl Lietuvos Respublikos žemės ūkio ministerijos „Pasitikėjimo linijos“ tvarkos aprašo patvirtinimo“, nustatyta tvarka.
Papildyta punktu:
Nr. 3D-504, 2026-10-16


III SKYRIUS
INFORMACIJOS APIE PAŽEIDIMUS PATEIKIMAS, PRIĖMIMAS IR REGISTRAVIMAS 

[bookmark: _Hlk3979208]8. Informaciją apie pažeidimą, gautą ministerijos vidiniu kanalu (elektroninio pašto dėžutėje ar tiesiogiai), peržiūri, registruoja, priima sprendimą dėl nagrinėjimo ir kitus informacijos apie pažeidimus tvarkymo veiksmus atlieka kompetentingas subjektas. Gauta informacija apie pažeidimą ir kiti veiksmai, susiję su gauta informacija apie pažeidimą ir ją pateikusiu asmeniu, registruojami pranešimų, gautų vidiniu kanalu, registracijos žurnale (2 priedas) (toliau – Žurnalas), pildomame elektroniniu būdu ministerijos intraneto portale specialioje skiltyje, skirtoje tik šiam tikslui. Informacija, pateikta nevalstybine kalba ar neįskaitomai, nėra registruojama.
9. Susirašinėjimas su kompetentinga ir kitomis institucijomis vykdomas elektroniniu paštu pranesk@zum.lt. Su asmeniu, pateikusiu informaciją apie pažeidimą, jeigu jo kontaktiniai duomenys – el. paštas arba gyvenamosios vietos adresas teikiant informaciją apie pažeidimą buvo nurodyti, susirašinėjama elektroniniu paštu pranesk@zum.lt arba registruotu paštu.
Punkto pakeitimai:
Nr. 3D-504, 2026-10-16

10. Teikiant informaciją kompetentingai ir kitoms institucijoms, taip pat informaciją apie pažeidimą pateikusiam asmeniui apie priimtą sprendimą dėl informacijos persiuntimo (perdavimo), nagrinėjimo arba atsisakymo šią informaciją nagrinėti, bei baigus nagrinėti informaciją apie pažeidimą – apie nagrinėjimo rezultatus ir veiksmus, kurių buvo imtasi arba planuojama imtis, kompetentingo subjekto blanke rengiamas raštas, kurį pasirašo KPVTS vedėjas.
Punkto pakeitimai:
Nr. 3D-504, 2026-10-16

11. Jei pranešimas apie pažeidimą ministerijoje ar bendrovėje, atitinkantis Įstatymo reikalavimus, buvo gautas elektroninio pašto kitu adresu, nei nurodyta Aprašo 6 punkte, tiesiogiai ar paštu, jis neregistruojamas ir nedelsiant persiunčiamas Aprašo 6 punkte nurodytu elektroninio pašto adresu ar perduodamas kompetentingam subjektui. Elektroninio pašto kitu adresu gauta ir (ar) persiųsta informacija apie pažeidimą turi būti ištrinta nedelsiant.
12. Kompetentingas subjektas, gavęs informaciją apie pažeidimą elektroniniu paštu, arba asmuo, pateikęs informaciją apie pažeidimą, kuris nurodė savo elektroninį paštą, pranešimą pateikusiam asmeniui pageidaujant (neišreiškiant nenoro gauti informacijos apie pranešimo gavimą), nedelsdamas, bet ne vėliau kaip per 2 darbo dienas nuo informacijos apie pažeidimą gavimo dienos, el. paštu nerengiant rašto (iš elektroninio pašto pranesk@zum.lt) informuoja šį asmenį apie informacijos apie pažeidimą gavimo faktą. Jei asmuo informaciją apie pažeidimą pateikia tiesiogiai kompetentingam subjektui, apie informacijos gavimo faktą asmuo gali būti informuojamas iš karto įteikiant pateikto pranešimo apie pažeidimą (pirmo lapo) kopiją su gavimo žyme.
IV SKYRIUS
PRANEŠIME PATEIKTOS INFORMACIJOS APIE PAŽEIDIMĄ VERTINIMAS, NAGRINĖJIMAS, SPRENDIMŲ PRIĖMIMAS

13. Kompetentingas subjektas, gavęs pranešimą, nuo pranešimo gavimo momento nedelsdamas imasi vertinti gautą informaciją apie pažeidimą (ar informaciją apie pažeidimą pateikęs asmuo nėra anonimas; ar jis pageidauja gauti pranešėjo statusą (vertinama, ar laikomasi Aprašo 5 ir 7 punktuose nurodytų reikalavimų); ar ministerija yra įgaliota pagal kompetenciją tirti informaciją apie pažeidimą pateikusio asmens pranešime pateiktą informaciją) ir užtikrina informaciją apie pažeidimą pateikusio asmens konfidencialumą. Reikalavimas užtikrinti konfidencialumą netaikomas, kai to raštu prašo informaciją apie pažeidimą pateikęs asmuo arba jei jis pateikia žinomai melagingą informaciją.
Punkto pakeitimai:
Nr. 3D-504, 2026-10-16

14. Kompetentingas subjektas, atlikęs informacijos apie pažeidimą vertinimą, parengia išvadą dėl informacijos apie pažeidimą, kuri elektroniniu formatu saugoma Žurnale. KPVTS vedėjas priima Aprašo 17 punkte nurodytą sprendimą dėl informacijos apie pažeidimą, šį sprendimą rezoliucija įrašo ant šiame punkte nurodytos išvados. 
15. Kompetentingas subjektas, atlikęs informacijos apie pažeidimą vertinimą ir nustatęs, kad:
15.1. pranešime pateikta informacija apie pažeidimą atitinka Įstatyme nustatytus reikalavimus arba pateikta informacija atitinka Įstatyme nustatytus požymius, ne vėliau kaip per 2 darbo dienas nuo pranešimo gavimo dienos persiunčia informaciją apie pranešimą kompetentingai institucijai ir apie tai Aprašo 18 punkte nustatyta tvarka praneša pranešimą pateikusiam asmeniui bei, jeigu ministerija yra įgaliota tirti asmens pranešime pateiktą informaciją, nagrinėja pateiktą informaciją apie pažeidimą;
15.2. informaciją apie pažeidimą pateikęs asmuo nepageidauja gauti pranešėjo statuso arba pranešimas pateiktas anonimiškai:
15.2.1. iš pranešime nurodytos informacijos yra pagrindas manyti, kad galbūt yra rengiamas, daromas ar padarytas teisės aktų pažeidimas, ne vėliau kaip per 2 darbo dienas nuo šios informacijos gavimo dienos persiunčia gautą informaciją apie pažeidimą institucijai, įgaliotai tirti tokią informaciją, be informaciją apie pažeidimą pateikusio asmens sutikimo apie tai Aprašo 18 punkte nustatyta tvarka praneša pranešimą pateikusiam asmeniui. Nurodoma, kad institucija, kuriai persiunčiama informacija apie pažeidimą, turi užtikrinti informaciją apie pažeidimą pateikusio asmens konfidencialumą (kai yra duomenų, leidžiančių identifikuoti asmenį, ir nėra Aprašo 13 punkte nurodytų aplinkybių, kurioms esant reikalavimas užtikrinti konfidencialumą netaikomas), arba
15.2.2. kai informacijos apie pažeidimą turinys susijęs su ministerijos, bendrovės kompetencija arba pagal kompetenciją ministerija gali tokią informaciją nagrinėti, pateiktą informaciją apie pažeidimą, ne vėliau kaip per 2 darbo dienas nuo šios informacijos gavimo dienos,  perduoda per ministerijos dokumentų valdymo sistemą nagrinėti pagal kompetenciją ministerijos administracijos padaliniui, bendrovei, be informaciją apie pažeidimą pateikusio asmens sutikimo, ir apie tai informuoja pranešimą pateikusį asmenį. Nurodoma, kad ministerijos administracijos padalinys, bendrovė, kuriems perduodama informacija apie pažeidimą, turi užtikrinti informaciją apie pažeidimą pateikusio asmens konfidencialumą (kai yra duomenų, leidžiančių identifikuoti asmenį, ir nėra Aprašo 13 punkte nurodytų aplinkybių, kurioms esant reikalavimas užtikrinti konfidencialumą netaikomas).
Punkto pakeitimai:
Nr. 3D-504, 2026-10-16

16. Kompetentingas subjektas nenagrinėja pranešimų arba nutraukia nagrinėjimą (jeigu pranešimas buvo pradėtas nagrinėti) ir apie tai Aprašo 20 punkte nustatyta tvarka praneša informaciją apie pažeidimą pateikusiam asmeniui, jeigu:
16.1. pranešimas grindžiamas akivaizdžiai tikrovės neatitinkančia informacija; 
16.2. asmuo į kompetentingą subjektą kreipiasi pakartotinai dėl tų pačių aplinkybių, kai prieš tai pateikta informacija apie pažeidimą Apraše nustatyta tvarka buvo išnagrinėta ir dėl jos priimtas sprendimas arba ji yra nagrinėjama;
16.3. iš pateiktos informacijos apie pažeidimą nepakanka duomenų pagrįstai manyti, jog pranešimas atitinka Įstatyme nustatytus požymius arba jog galbūt yra rengiamas, daromas ar padarytas teisės aktų pažeidimas.
Punkto pakeitimai:
Nr. 3D-504, 2026-10-16

17. Kompetentingas subjektas, atlikęs informacijos apie pažeidimą vertinimą, priima vieną iš šių sprendimų:
17.1. Aprašo 15.1 papunkčio atveju:
17.1.1. persiųsti pranešimą kompetentingai institucijai;
17.1.2. persiųsti pranešimą kompetentingai institucijai ir nagrinėti;
17.2. persiųsti pagal kompetenciją kitai institucijai (Aprašo 15.2.1 papunkčio atveju);
17.3. perduoti nagrinėti informaciją apie pažeidimą pagal kompetenciją ministerijoje, bendrovėje (Aprašo 15.2.2 papunkčio atveju); 
17.4. atsisakyti nagrinėti pranešimą arba nutraukti nagrinėjimą (jeigu pranešimas buvo pradėtas nagrinėti), jeigu yra bent vienas iš šio Aprašo 16 punkte nurodytų pagrindų. 
18. Informaciją apie pažeidimą pateikęs asmuo, Aprašo 15 punkte numatytais atvejais, apie šios informacijos persiuntimą (perdavimą) nagrinėti pagal kompetenciją informuojamas (išskyrus, kai pranešimas pateikiamas anonimiškai) raštu per 2 darbo dienas nuo informacijos apie pažeidimą gavimo.
19. Kompetentingas subjektas, atlikdamas jam priskirtas funkcijas, turi teisę:
19.1. gauti reikalingą informaciją ir duomenis iš jam nepavaldžių ministerijos darbuotojų, padalinių, bendrovės darbuotojų ir valdymo organų (jų narių);
19.2. tirdamas vidiniu kanalu gautą informaciją apie pažeidimą, priimti su tyrimo atlikimu susijusius sprendimus, kurie yra privalomi visiems ministerijos darbuotojams ir padaliniams, bendrovės darbuotojams ir valdymo organams (jų nariams).
20. Kompetentingas subjektas ne vėliau kaip per 10 darbo dienų nuo informacijos apie pažeidimą gavimo praneša informaciją apie pažeidimą pateikusiam asmeniui:
20.1. apie jo pateiktos informacijos nagrinėjimo pabaigos terminą (informacija apie pažeidimą nagrinėjama ne ilgiau kaip 20 darbo dienų nuo informacijos apie pažeidimą gavimo, jeigu kiti teisės aktai nenustato kitaip) ir eigą (numatytus ar atliktus nagrinėjimo veiksmus, jų pagrindimą), kai buvo priimtas Aprašo 17.1.2 papunktyje numatytas sprendimas; arba
20.2. atsisakymą šią informaciją nagrinėti, kai buvo priimtas Aprašo 17.4 papunktyje numatytas sprendimas; sprendimas nenagrinėti informacijos apie pažeidimą turi būti motyvuotas.
Punkto pakeitimai:
Nr. 3D-504, 2026-10-16

21. Kompetentingas subjektas, baigęs nagrinėti gautą informaciją apie pažeidimą ministerijoje, kai buvo priimtas Aprašo 17.1.2 papunktyje numatytas sprendimas, arba baigęs nagrinėti iš kompetentingos institucijos gautą informaciją apie pažeidimą ministerijoje, bendrovėje, ne vėliau kaip per 2 darbo dienas raštu informuoja asmenį, pateikusį informaciją apie pažeidimą, apie priimtą sprendimą, nagrinėjimo rezultatus ir veiksmus, kurių buvo imtasi arba planuojama imtis, nurodydamas priimto sprendimo apskundimo tvarką. Nustačius pažeidimo padarymo faktą, kompetentingas subjektas informuoja informaciją apie pažeidimą pateikusį asmenį apie pažeidimą padariusiems asmenims pritaikytą ar taikytiną atsakomybę. Ši informacija teikiama tik tokia apimtimi, kiek tai neprieštarauja kitiems teisės aktams, reglamentuojantiems duomenų ir informacijos apsaugą.
22. Kompetentingas subjektas, gavęs iš kompetentingos institucijos pagal kompetenciją tirti informaciją apie pažeidimą, baigęs nagrinėti informaciją apie pažeidimą, ne vėliau kaip per 2 darbo dienas pateikia kompetentingai institucijai informaciją apie pranešimo tyrimo eigą ir rezultatus.
23. Jei informaciją apie pažeidimą pateikęs asmuo negavo atsakymo arba ministerijoje nebuvo imtasi veiksmų reaguojant į pateiktą informaciją, jis, vadovaudamasis Įstatymo 4 straipsnio 4 dalies 4 punktu, turi teisę tiesiogiai kreiptis į Lietuvos Respublikos prokuratūrą ir jai pateikti pranešimą apie pažeidimą.

V SKYRIUS
KONFIDENCIALUMO UŽTIKRINIMAS

24. Kompetentingas subjektas, vadovaudamasis Įstatymo nuostatomis, užtikrina informaciją apie pažeidimus pateikusių asmenų ir su pažeidimu susijusių asmenų, vidiniu kanalu gautos informacijos turinio ir kitų duomenų, leidžiančių identifikuoti informaciją apie pažeidimą pateikusį asmenį, konfidencialumą, išskyrus Apraše ir įstatymuose nustatytus atvejus.
Punkto pakeitimai:
Nr. 3D-504, 2026-10-16
25. Kompetentingas subjektas  užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys. KPVTS darbuotojai privalo pasirašyti konfidencialumo pasižadėjimą (3 priedas), kuris yra saugomas jų asmens bylose.
26. Ministerijos valstybės tarnautojai ir darbuotojai, dirbantys pagal darbo sutartis, kurie pagal atliekamas funkcijas turi prieigą prie asmens, teikiančio informaciją apie pažeidimą, pateiktų duomenų arba gali sužinoti ją pateikusio asmens duomenis, yra supažindinami su atsakomybe už Įstatyme ir (ar) kituose teisės aktuose nustatytų pranešėjų apsaugos reikalavimų pažeidimą, privalo pasirašyti konfidencialumo pasižadėjimą (3 priedas) ir įsipareigoti neatskleisti tokios informacijos ar duomenų trečiosioms šalims. 
27. Ministerijos valstybės tarnautojai ir darbuotojai, dirbantys pagal darbo sutartis, kuriems pagal pareigas tapo žinomi asmens, pateikusio informaciją apie pažeidimą, asmens duomenys arba tokios informacijos turinys, privalo užtikrinti minėtos informacijos ir asmens duomenų konfidencialumą tiek darbo metu, tiek po jo.
28. Už ministerijos intraneto portale registruojamos vidiniu kanalu gautos informacijos saugą nuo atsitiktinio ar neteisėto sunaikinimo, pakeitimo, atsitiktinio praradimo atsakingi ministerijos Bendrųjų reikalų skyriaus darbuotojai, pasirašę konfidencialumo pasižadėjimą (3 priedas), kuris yra saugomas šių darbuotojų asmens bylose.
29. Asmens, pateikusio pranešimą, duomenų ir kitos informacijos pateikimas ikiteisminio tyrimo ar kitoms pažeidimus tiriančioms kompetentingoms institucijoms, neatskleidžiant šių duomenų ministerijos, bendrovės viduje, nelaikomas konfidencialumo pažeidimu.

VI SKYRIUS
BAIGIAMOSIOS NUOSTATOS

30.  Informacija apie pažeidimus ir kiti dokumentai, susiję su Aprašo nuostatų įgyvendinimu, saugomi tiek laiko, kiek yra saugomi asmenų prašymai, skundai ir jų nagrinėjimo dokumentai, vadovaujantis Bendrųjų dokumentų saugojimo terminų rodykle, patvirtinta Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“, atsižvelgiant į Įstatymo ir Nutarimu patvirtinto Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašo nuostatas. Asmens duomenys, kompetentingai institucijai reikalingi asmeniui identifikuoti sprendžiant klausimą dėl pranešėjo statuso suteikimo, saugomi ne trumpiau kaip penkerius metus nuo paskutinio priimto sprendimo nagrinėjant informaciją apie pažeidimą. Tiek pat laiko turi būti saugomi ir laisva forma pateikti duomenys.
Punkto pakeitimai:
Nr. 3D-504, 2026-10-16
„30¹. Prieš informaciją apie pažeidimą pateikusį asmenį bei kitus asmenis, nurodytus Įstatymo 10 straipsnio 3 dalyje, dėl tokios informacijos pateikimo nuo šios informacijos pateikimo dienos draudžiama imtis, grasinti imtis ir bandyti imtis neigiamo poveikio priemonių, nurodytų Įstatymo 10 straipsnio 1 dalyje, t. y. daryti neigiamą poveikį. Nustačiusi galimo neigiamo poveikio požymių, ministerija imasi priemonių tokiam poveikiui užkirsti kelią arba jį pašalinti. Informaciją apie pažeidimą pateikęs asmuo dėl jam galimo ar daromo neigiamo poveikio, susijusio su informacijos apie pažeidimą pateikimo faktu, gali konsultuotis su KPVTS dėl savo teisių gynimo būdų ar priemonių, taip pat, vadovaudamasis Įstatymo 11 straipsnio 3 dalimi, gali pranešimu kreiptis į kompetentingą instituciją dėl jo pripažinimo pranešėju.“
Papildyta punktu:
Nr. 3D-504, 2026-10-16

31. Aprašo 6 punkte nurodytame elektroniniame pašte gauta ir išsiųsta informacija saugoma vieną mėnesį nuo informacijos išsiuntimo ar gavimo. Pasibaigus šiam terminui, informacija ištrinama iš šio pašto sistemos. Visi popieriuje suformuoti dokumentai arba informacija vertinant ar tiriant vidiniu kanalu arba pagal Įstatymą gautą informaciją apie pažeidimą suformuojama elektroniniu formatu, registruojama ir laikoma Žurnale; turimi popieriniai dokumentai saugomi vieną mėnesį nuo sprendimo, nurodyto Aprašo 17 punkte, priėmimo dienos, laikant juos neprieinamus kitiems asmenims. Pasibaigus šiam terminui, popieriniai dokumentai sunaikinami.
32. Kompetentingas subjektas kartą per metus einamųjų metų sausio mėnesį apibendrina praėjusių metų informacijos apie pažeidimus gavimo, tyrimo ir nagrinėjimo duomenis ir ministerijos interneto svetainėje skelbia statistinius duomenis apie pranešimus apie pažeidimus, vertinimo rezultatus, kitą apibendrintą informaciją.
33. Informacija apie ministerijoje įdiegtą vidinį kanalą skelbiama ministerijos interneto svetainėje. 
34. Informacija apie ministerijoje įdiegtą vidinį kanalą, kuris sudaro galimybes pranešti ir apie pažeidimą bendrovėse, turi būti viešinama ir šių bendrovių interneto svetainėse. Ministerijoje įdiegtas vidinis kanalas neapriboja bendrovių teisės įdiegti ir administruoti savo vidinius informacijos apie pažeidimus teikimo kanalus.
________________________
